詠古十六首  其四
作者：華鎮
朝代：宋

paragraphs: 長劍寄寶匣，往往夜鳴吼。
芒針補弊履，雖賤不爲醜。
藏器貴有施，斯人自吾偶。
汲汲出疆贄，皇皇喪家狗。
無愧三宿行，未多沮溺耦。
營丘執羔客，乃是射鈎手。
解縛履文陛，低顔亦含垢。
魯堂品藻中，茂實帝王後。
君子當際會，所學問行否。
南陽三顧日，不羨商巖叟。
相期等釣璜，茲爲兆熊后。
宿將輕少年，前席亦何有。
恢恢王景略，落落秦關右。
周旋二十年，初心了無負。
何必逐桓溫，聯翩東南走。
松栢儻莫依，嵩岱皆培塿。